
			Pohľad psychiatra 

			na to, ako naša osobnosť ovplyvňuje spôsob, 
akým sa modlíme

		





		
			MODLITBA

		



			Predslov 
k slovenskému vydaniu

			Je pre mňa privilégium napísať predslov k Modlitbe v slovenskom vydaní. Chcel by som poďakovať redaktorom za príležitosť povedať pár slov mojim čitateľom na Slovensku. 

			Vašu krajinu som navštívil len raz – v októbri 2002 na pozvanie VBH, kresťanského študentského hnutia, aby som prednášal o modlitbe na ich výročnom stretnutí. Na svoj krátky pobyt spomínam veľmi rád.

			Milé privítanie a vaša pohostinnosť priniesli hlboké a pevné spoločenstvo s niektorými bratmi a sestrami. Tu by som chcel spomenúť najmä Petra Synaka. Musím povedať, že on je „otcom“ tejto knihy v slovenčine! Od začiatku prejavil hlboký záujem o to, aby bola preložená a jeho následné aktivity prispeli k úspechu tohto projektu. Chcel by som mu poďakovať za jeho povzbudenie a vytrvalosť. 

			Kniha, ktorú držíte v rukách je praktickým štúdiom vzťahu medzi našou povahou, emóciami a naším modlitebným životom. O modlitbe existuje množstvo kníh, ale veľmi málo bolo napísaných z tohto pohľadu. Na jej stránkach som chcel spojiť nielen profesionálny pohľad z mojej psychiatrickej praxe, ale aj moje skúsenosti z pastoračnej práce. V tomto zmysle je jedným z mojich cieľov pomôcť čitateľovi modliť sa bez pocitu viny. Veľmi často spájame modlitbu s bremenom viny. Často nám napadne: „Modlím sa príliš málo.“ „Mal by som byť lepším modlitebníkom.“ Chcel by som, aby moji čitatelia prežili modlitbu ako potešenie, zdroj pohody, „hostinu“ duše. 

			Pravdepodobne tomuto oslobodzujúcemu prístupu vďačíme za preloženie tejto knihy do ôsmich jazykov. Tento úspech nám dáva nádej, že kniha bude tiež dobre prijatá u slovenských čitateľov.  

			Veľmi si prajem, aby Modlitba prispela k rastu Cirkvi na Slovensku. Nech Boh požehná svoj ľud vo vašej nádhernej krajine. 

			Pablo Martínez (2005)






			

			Predslov

			Som vďačný, že mám príležitosť odporučiť čitateľom jeho knihu Modlitba. Nie je ťažké vyjadriť jej výnimočnú hodnotu. Máme pred sebou psychiatra – kresťana, ktorý pozná Bibliu, s radosťou prijíma radostnú zvesť o Kristovej obeti na kríži, dokáže sa skutočne zdieľať s kresťanmi, ktorí zápasia so životom, a jeho veľká múdrosť pramení z bohatej pastorálnej činnosti. Toto všetko dohromady vytvára silnú kombináciu.  

			Dr. Martínez prijíma Jungovo rozlišovanie ľudí na extrovertov a introvertov a jeho klasifikáciu na štyri hlavné psychologické typy. Nemýli sa, keď hovorí, že naša povaha je geneticky daná a že znovuzrodenie ju nemení. Hoci potom sa s ňou dokážeme z milosti vyrovnávať a Duch Svätý nás premieňa na Kristov obraz. Vyzýva nás, aby sme objavili to, kým vlastne sme, a aby sme sa v rámci bohatej rozmanitosti ľudskej rodiny prijali a navzájom rešpektovali. V dôkladnom opise rôznych psychologických typov spoznávame samých seba aj našich priateľov.

			V ďalšej časti hovorí o modlitbe a o tom, aký vplyv na ňu má povaha a osobnosť človeka. Sú rôzne typy modlitby vhodné pre rôzne typy ľudí; je nepriateľom stereotypu. Úprimne hovorí o niektorých problémoch, ktoré kresťania prežívajú a dáva praktické návrhy na ich vyriešenie. Vyzýva k vytrvalosti, pretože modlitba má terapeutické účinky. 

			

			Autor má tiež prehľad v súčasných myšlienkových prúdoch a pozná vplyvy, ktoré modlitbe neprajú. V posledných dvoch kapitolách sa týchto problémov dotýka. Rozhodne bráni autentickosť kresťanskej modlitby pred obvineniami z autosugescie a jej jedinečnosť pred tvrdeniami, že sa nelíši od východnej meditácie.

			Pablo Martínez napísal hlbokú, praktickú a osobnú knihu, v ktorej sa spájajú odborné vedomosti psychiatra s láskavosťou pastora. Jeho cieľom je povzbudiť k „modlitbe bez viny“; chce, aby sme objavili, že „modlitba je skôr potešením ako bremenom“. Vrelo ju odporúčam. Verím, že tak, ako pomohla mne, pomôže každému čitateľovi a nesklame ho. 

			John R. W. Stott

			Londýn, september 2001 

			

			




Úvod

			Keď som sa rozhodol napísať knihu o tom, ako osobnosť a povaha človeka ovplyvňuje jeho modlitebný život, mal som na to tri dôvody: po prvé, pomôcť kresťanom, ktorí zbytočne zápasia s modlitbou a spiritualitou. Mnohí kresťania veria, že ich zápasy sú hriešne a nechápu, že veľmi často sú dôsledkom ich emocionálneho charakteru. Chcel by som, aby moji čitatelia nespájali modlitbu s pocitom viny, pretože príliš často dávame tieto dve veci dohromady. Modlitba nemá byť len ďalším bremenom, má byť potešením. 

			Môj druhý dôvod bol pomôcť kresťanom, aby si vybudovali čo najlepší modlitebný život a zároveň pochopili, aký vplyv má naň povaha a osobnosť človeka; ako ovplyvňujú náš modlitebný život – a čo s tým môžeme urobiť. Ako môžem v modlitbe využiť výhody alebo potlačiť do úzadia nedostatky mojej povahy? Chcel by som zdôrazniť jeden fakt: jednotlivci aj cirkvi sa potrebujú navzájom prijímať a pochopiť základný princíp, že rozmanitosť je pokladom, ktorý obohacuje a nie prekážkou, ktorá nám robí problémy. 

			Po tretie, chcel som vysvetliť obrovskú terapeutickú hodnotu modlitby. Modlitba je mocným nástrojom, ktorý do emocionálnej stránky našich životov prináša uzdravenie. Práve v modlitbe sa tvárou v tvár stretávame s najvyšším Lekárom, naším Pánom Ježišom Kristom, ktorý nám chce dať život v hojnej miere (Jn 10, 10). 

			

			Druhá časť (kapitoly 4 a 5) je o apologetike modlitby. Jej cieľom je poskytnúť čitateľovi dôvody obhajujúce dôležitosť a jedinečnosť kresťanskej modlitby v postmodernej spoločnosti. Táto kniha je napísaná skôr pre obyčajných kresťanov ako pre profesionálnu skupinu kresťanských psychológov a psychiatrov. Preto som sa snažil byť praktický a vyhýbam sa odborným pojmom. Kniha bola vytvorená na základe priameho kontaktu s obyčajnými kresťanmi, ktorí vypĺňali dotazníky alebo sa s nami rozprávali a tým prinášali hodnotné osobné príspevky. 

			Na tomto mieste je potrebné vyjadriť vďaku, pretože táto kniha je výsledkom snaženia mnohých ľudí. Ali Hullová nie je len redaktorkou, ale aj partnerkou a jej pripomienky a návrhy knihu obohatili. Bob Horn bol človekom, ktorý ma predstavil organizácii Word Alive/Spring Harvest, a tak vznikla príležitosť na sériu prednášok, ktoré sa stali základom tejto knihy. Moja manželka Marta mi poskytla nevyhnutnú pomoc, čo sa týka používania počítača! Nakoniec chcem poďakovať mojim rodičom, od ktorých som sa naučil, že modlitba, chrbtová kosť kresťanského života, nie je bremenom, ale skôr potešením, zdrojom pokoja a požehnania. Ak sa mi podarí, aby si moji čitatelia uvedomili to isté, táto kniha splní svoj účel. 

			

			




Kapitola 1

Rôzni ľudia sa modlia rôzne

Modlitba a jej vzťah k povahe

„Prečo je pre mňa ťažké modliť sa?“ „Prečo mám pocit, že pre niektorých ľudí je modlitba veľmi prirodzená?“ „Prečo sa cítim ako pokrytec, keď sa modlím?“ „Prečo je pre mňa ťažké cítiť Božiu prítomnosť, keď sa modlím?“ „Mám slabú vieru?“

Tieto časté a zložité otázky odrážajú dôležitú skutočnosť: naše modlitby ovplyvňuje nielen náš duchovný stav, ale aj iné veci. Na náš modlitebný život majú vplyv tri dôležité faktory. Dva z nich nás ovplyvňujú stále: naša povaha a naša osobnosť. Sú veľmi úzko spojené s rysmi našej povahy, s tým, kým sme ako ľudia. Tretí faktor, okolnosti daného momentu závisia od aktuálneho javu: ich dôsledky trvajú len určitý čas. 

V nasledujúcich kapitolách chcem analyzovať vplyv týchto faktorov na náš modlitebný život, ktorý prebieha v dvoch rovinách: počas modlitby – môžeme to nazvať plynutím modlitby, dynamikou a v obsahu modlitby. Inými slovami, naša povaha, naša osobnosť a okolnosti, v ktorých sa nachádzame v danej chvíli, ovplyvňujú to, ako sa modlíme a obsah našej modlitby.

Neznamená to ale, že náš modlitebný život je vydaný na milosť emocionálnym faktorom a vplyvu okolností. Tento pohľad, pohľad psychologického determinizmu, je vážnym omylom viacerých psychologických škôl. Ortodoxní freudovskí psychoanalytici a Skinnerovi behavioristi tvrdia, že myseľ reguluje naše správanie a náš život tak silno, že takmer nezostáva priestor pre iné vplyvy. Ako kresťania veríme tomu, že modlitba je vedená Duchom Svätým, ktorý počas celej našej modlitby zohráva centrálnu rolu. 

Pri analyzovaní psychologických faktorov modlitby nechcem minimalizovať úlohu toho, ktorý „sa prihovára za nás nevysloviteľnými vzdychmi“ (Rim 8, 26b), a tak ju obmedzovať. Toto nie je mojím úmyslom. Bola by ale chyba nevšímať si výnimočný vplyv ľudskej psychiky na náš duchovný život vo všeobecnosti, konkrétne na modlitebný život. 

Prečo nás naša povaha, naša osobnosť a okolnosti tak veľmi ovplyvňujú? Odpoveďou je, že človek je jeden celok pozostávajúci z troch častí; somatickej, telesnej časti – to je naše telo, duševnej časti – to je naša myseľ, psyché a z ducha, to je pneuma. Tieto tri súčasti sa navzájom tak ovplyvňujú, že keď trpí telo, má to vplyv na našu myseľ aj na nášho ducha. Keď Charles Spurgeon, známy kazateľ, trpel silnými záchvatmi dny, bol veľmi náladový. Možno si nevieme predstaviť toto „knieža kazateľov“ v depresiách, ale taká bola skutočnosť: fyzický problém ovplyvňoval jeho náladu – jeho psychologickú štruktúru – a možno to niekedy ovplyvnilo aj jeho kázne. Všetci by sme dokázali uviesť príklady na interakciu týchto rôznych súčastí ľudskej osobnosti. Rovnako tiež, ak našu myseľ poznačili traumy a zranenia z detstva, ak pochádzame z rozvrátených rodín, ak pociťujeme úzkosť, menejcennosť alebo neistotu – to všetko sa odrazí na našom duchovnom živote.

Človeka musíme vnímať ako rovnocennú psycho-somaticko-pneumatickú jednotu. Nemôžeme povedať, že myseľ je lepšia ako duch alebo že telo je lepšie ako myseľ. To bol jeden z najvážnejších omylov platonizmu – Platón povedal, že telo je väzením ducha. Podľa biblického učenia je človek jednotou mysle, tela a ducha a tieto tri súčasti sú neoddeliteľne spojené. Tieto súčasti sú od seba neoddeliteľné; rovnako nemôžeme oddeliť jednotu duše, tela a ducha od vplyvu okolia. Nikto nie je natoľko duchovný, aby mohol vyhlásiť, že to „psychologické“ ho neovplyvňuje. Bolo by to rovnako trúfalé a naivné, ako keby vyhlásil „ja som duch“. Niektorí veriaci sú takí „duchovní“, že aj citovú stránku osobnosti spájajú s prvotným hriechom. Keď Boh stvoril človeka, nestvoril v ňom len ducha bez tela a emócií. Naše psychologické dimenzie existovali ešte pred prítomnosťou hriechu vo svete. Ako kresťania veríme, že protikladom duchovného nie je to, čo je ľudské – telo a myseľ, ale to, čo je telesné, naše telo. To, čo zháša oheň Ducha, to nie je naša ľudská prirodzenosť sama osebe, ale naše telesné žiadosti, ktoré sú dôsledkom hriechu.

Pán Ježiš Kristus bol vynikajúcim mužom, ale nikdy netvrdil, že je až taký duchovný, že vonkajšie okolnosti na Neho nemajú žiadny vplyv. Netvrdil ani, že by mal takú spiritualitu, ktorá by nebola Jeho súčasťou. Len sa zamyslite nad jednou z Jeho najúchvatnejších modlitieb, nad modlitbou v Getsemanskej záhrade (Mt 26, 36 – 46). Ježiš sa modlil so slzami v očiach a úzkosťou v srdci (Heb 5, 7), ale tieto pocity Ho nezastavili v hľadaní Božej tváre celým srdcom. V ten večer bol vo vážnom strese – bol opustený – učeníci zaspali; bol unavený – mal čeliť mučeniu a smrti, ale to neprerušilo vzácne spoločenstvo, neustály duchovný kontakt s Otcom. V Ježišových slovách z Getsemanskej záhrady máme dokonalú ukážku modlitby. Ježiš potreboval plakať, cítil úzkosť. To z Neho neurobilo hriešnika – depresia sama osebe nie je hriech. Jeho slzy počas modlitby neznamenajú, že je menej duchovný, znamenajú, že je viac ľudský. Jeho potreba vyliať všetku svoju úzkosť dokazuje, že „vo všetkom prešiel skúškami podobne ako my, avšak bez hriechu“ (Heb 4, 15). Pilátove slová „Ecce homo“ – „Ajhľa, človek“ nezabudnuteľným spôsobom vystihli podstatu nášho Pána – úplný Boh a úplný človek. A predsa, ani táto dokonalosť neodstránila z Jeho života vplyv emócií a pocitov.

K Ježišovmu príkladu sa vrátim neskôr, lebo si myslím, že pre dneš-
nú dobu má úplne základný význam, vzhľadom na obnovu starých 
neoplatónskych myšlienkových modelov prezlečených za niečo nadduchovné. Teraz však môžeme povedať, že veriaci je jednotou týchto troch rovnocenných dimenzií a že sú neoddeliteľne spojené. Toto je biblický model človeka; biblická antropológia je celostná, integrovaná a taký je aj biblický model kresťanského života, vrátane modlitby. Nikto nedokáže odložiť stav svojej mysle, emócie alebo to, čo sa okolo neho deje, keď sa ide modliť. 

Preto vplyv vnútorného človeka na jeho modlitebný život, vplyv, ktorý pramení z podstaty ľudského bytia, z podstaty ľudskej bytosti, je skutočnosťou, s ktorou sa musíme vyrovnať. Tieto vplyvy nie sú sami osebe negatívne, ani by sme ich nemali vnímať ako nejaké obmedzenia. Nepochybne sú niekedy ako tŕň v tele a bránia nám, aby sme sa modlili tak, ako chceme. Už od začiatku by sme však mali mať na mysli, že naša povaha, osobnosť a okolnosti nie sú prekážkami, ale že dávajú nášmu duchovnému životu osobitnú kvalitu. Túto myšlienku môžem zhrnúť do parafrázy výroku známeho španielskeho filozofa Ortegu y Gasseta: „Moja modlitba, to som ja a okolnosti okolo mňa.“ Psychologické faktory majú čiastočný a obmedzený – ale napriek tomu – mocný vplyv na náš modlitebný život. Musíme prijať túto skutočnosť ako jednu z oblastí, v ktorej pôsobí Trojica, pretvára a formuje nás (Flp 1, 6). 

Pozrime sa na to, ako tieto vplyvy v skutočnosti fungujú. Začneme povahou.



Povaha

Povaha je najprirodzenejšia – alebo najgenetickejšia súčasť osobnosti. Je to taký aspekt našej osobnosti, ktorý je podmienený najmä biologickými faktormi; každý človek má od narodenia určité sklony. Freedmanov a Kaplanov slovník ju definuje ako „vnútornú, prirodzenú tendenciu reagovať určitým spôsobom na rôzne podnety“ 1. Všeobecne sa prijíma názor, že existuje nepopierateľný, dedičný komponent, ktorý je pri formovaní povahy neovplyvniteľný.

Ako sa to prejavuje? Ak je napríklad váš otec úzkostný – úzkosť je súčasťou povahy – je pravdepodobné, že aj vy budete trpieť úzkosťou. Ak obidvaja vaši rodičia trpia stavmi úzkosti, budete nimi takmer určite trpieť aj vy. To isté platí aj pre iné povahové črty. Predurčuje to genetika. Môžeme to zmeniť, ale len do určitej miery. Niektoré prvky však ovplyvniť nedokážeme. 

Existuje veľa rôznych klasifikácií povahy. Mnohé z nich sú dobré v tom, že osvetľujú predurčené aspekty človeka. Hippokratova typológia, napriek svojej značnej zastaranosti, sa stále všeobecne prijíma; najmä v evanjelikálnych kruhoch. Úžasným príkladom je práca nórskeho teológa Hallesbyho zhrnutá v krátkej brožúre Your temperament and your faith in God (Vaša povaha a viera v Boha)2. Tim LaHaye vo svojej knihe Spirit-Controlled Temperaments (Duchom riadená povaha)3 nasleduje Hippokratov vzor. V populárnej psychológii je hlboko zakorenené delenie na melancholika, sangvinika, cholerika a flegmatika. Myslím, že táto všeobecne rozšírená akceptácia vychádza z praktických aplikácií. 

Pre naše súčasné potreby však dávam prednosť menej známej a predsa modernejšej klasifikácii švajčiarskeho psychiatra Karla Gustava Junga4. Jung je v profesionálnych, ako aj v kresťanských kruhoch, považovaný do určitej miery za kontroverzného mysliteľa (bol prvým „heretikom“ freudovskej ortodoxie). O dôvodoch, prečo to tak je, píšem v piatej kapitole. Jung nám však zanechal mnoho užitočných a obohacujúcich pohľadov na myslenie človeka. Nemôžeme odmietať celú jeho prácu len preto, že sa nestotožňujeme s niektorými jeho názormi. Jedným z týchto názorov je klasifikácia ľudí podľa ich psychologického typu a mali by sme si ju vážiť a rešpektovať. Vybral som si túto typológiu, pretože zdôrazňuje flexibilitu a tiež istú možnosť zmeny. Ako som už povedal, niektorí ľudia majú k tomuto druhu typológie predsudky, pretože je príliš strnulý a zaraďuje ľudí do pevne vymedzených kategórií. Čo sa týka Jungovej klasifikácie, nie je to tak, dokáže zachytiť širokú škálu funkcií v závislosti od rôznych okolností a situácie. Mali by sme si uvedomiť, že každý človek je jedinečný a preto je akákoľvek klasifikácia vždy relatívna. Jungova klasifikácia sa otáča okolo dvoch základných osí:

• 	podľa všeobecného postoja jednotlivca: introvert – extrovert

• 	podľa predominantných psychologických funkcií jednotlivca: štyri psychologické typy



Introvertnosť a extrovertnosť

Jung rozdeľuje ľudí na dva hlavné typy. Ľudia, ktorých všeobecné postoje, záujmy a energia sú zamerané smerom von, sú extroverti. Tí, ktorých všeobecné postoje sú zamerané smerom dovnútra, sú introverti. Tieto dva postoje nie sú v prvom rade dôsledkom spoločenského prostredia alebo vzdelania; sú to skôr spontánne, automatické reakcie – povahové črty, ktoré sú biologicky podmienené. 

Aj tak treba zdôrazniť, že človek si svoj povahový typ nevyberá; nikdy nie je len vyhraneným introvertom či extrovertom. Povaha predstavuje určitú kompaktnosť, určitú súvislú množinu bodov, v ktorej sa môže človek nájsť v akomkoľvek bode. Niekto môže byť na 60 % extrovert a na 40 % introvert, ďalší človek zas na tom bude úplne inak. Určitý stupeň zmeny je samozrejme možný, niekedy dokonca potrebný. Človek, ktorý je na 80 % jedno a na 20 % druhé, trpí. Čím viac je pomer obidvoch typov vyrovnaný, tým je to lepšie. 

Každý človek má teoreticky obidve možnosti. V našom živote sú obdobia, kedy máme sklon k introvertnosti, napríklad v období dospievania. Následne môže dôjsť k rôznym zmenám základných postojov, napriek tomu však jeden z nich bude vždy dominantný; jeden bude vždy spontánnejší ako druhý. Introvert je napríklad človek, ktorý by chcel byť v spoločnosti komunikatívnejší; extrovert ľutuje, že rozpráva tak veľa. Mozog introverta pracuje rýchlejšie ako jeho jazyk; u extrovertov je to naopak. 

Keď je človek introvertný, jeho energia je nasmerovaná dovnútra. Je hanblivý, nekomunikuje súvisle a vo vzťahoch sa ťažšie prispôsobuje. Introverti potrebujú veľa súkromného priestoru. Cítia sa dobre vtedy, keď sú sami. Ľudia, najmä davy, ich unavujú. Uprednostňujú činnosti, na ktorých sa podieľa málo ľudí, alebo nikto iný okrem nich. Spoločnosť však majú radi. Radi sa stretávajú s určitými ľuďmi, avšak odčerpáva im to emocionálnu energiu. Preto potrebujú pokoj, aby si „znovu nabili batérie“. Je veľmi pravdepodobné, že introvert sa z veselej párty vráti domov veľmi unavený a otrávený! Títo ľudia majú prirodzenú tendenciu k meditácii a sebapozorovaniu. Ich vnútorný život je ich hlavný zdroj potešenia. Zaujímajú sa viac o veci nehmotné ako o veci hmotné.

Radi čítajú a premýšľajú o Božom slove. Majú bohatý vnútorný život, žijú vo svojich snoch, vo svojich predstavách, vo svojom vlastnom, súkromnom svete. Pre introverta je omnoho prirodzenejšie skúmať hĺbku svojej duše. Z toho vyplýva, že s rovnakou hĺbkou a oddanosťou sa venujú aj svojmu pravidelnému modlitebnému životu.

Introverti dávajú prednosť modlitbe v súkromí; necítia sa pohodlne na modlitebných stretnutiach, počas ktorých ľudia extrovertne prejavujú svoje emócie. Ich modlitby pramenia z hlbokých pocitov a myšlienok, nedávajú sa strhnúť okamžitou atmosférou. Ak sa majú modliť nahlas, je to pre nich utrpenie. Sú nervóznejší ako extroverti a ich modlitby sú kratšie. Hĺbka ich modlitby však prezrádza, aké bohaté je vnútro týchto ľudí. Aj keď neradi prejavujú emócie, v ich srdciach horí plameň. Uprostred spoločnosti, ktorá je v zajatí povrchnosti a honby za senzáciami, je ich spiritualita pre cirkev bohatým pokladom. V cirkevných zboroch potrebujeme introvertov, pretože obohacujú náš duchovný život – najmä modlitebný život. 


Ak ste sa našli v obidvoch typoch – blahoželám. Čím viac je človek psychicky vyrovnaný, tým lepšie. A teraz prejdime k Jungovmu druhému kritériu:



Psychologické funkcie

Aby sa človek dokázal prispôsobiť vonkajšiemu svetu a sebe samému, je obdarený štyrmi hlavnými funkciami. Je to myslenie, cítenie, vnímanie a intuícia. Tieto funkcie, práve ako postoje, o ktorých som už hovoril, sú vrodené. Každý človek má všetky štyri funkcie, ale sú na rôznom stupni vývoja. Je to väčšinou tak, že jedna z nich je vždy viac rozvinutá ako ďalšie tri; tá sa označuje ako primárna funkcia a prejavuje sa najspontánnejšie. Ďalšia, ktorá je na druhom mieste, je pomocnou funkciou. Tretia a štvrtá sú vyvinuté najmenej a sú viac–menej podvedomé. 

Štyri psychologické funkcie znázorňujú dve kolmé osi. Je to os myslenie – cítenie a os vnímanie – intuícia. Pomocná funkcia nemôže patriť na tú istú os – takže nie je možné mať myslenie ako primárnu funkciu a cítenie ako pomocnú, a tak ďalej. Opäť, optimálny je rovnovážny stav. 

Ľudia sa preto zaraďujú do jedného z ôsmich typov – prvá je predominantná funkcia, druhá je pomocná. 

Osem typov:

Myslenie/intuícia

Myslenie/vnímanie

Cítenie/intuícia

Cítenie/vnímanie

Vnímanie/myslenie

Vnímanie/cítenie

Intuícia/myslenie

Intuícia/cítenie

Týchto osem typov sa ešte znásobuje polaritou extrovertnosti a introvertnosti. Táto klasifikácia sa v skutočnosti používa aj v iných oblastiach, napríklad v manželskom poradenstve, či pri výbere povolania.

Konkrétne povolania, ktoré možno korešpondujú s týmito typmi: 

	Vnímanie/myslenie – introvert: zberatelia umeleckých predmetov, 		dobrí vedúci, kontrolóri, koordinátori

	Cítenie/vnímanie – extrovert: styk s verejnosťou, vynikajúci 			hostiteľ, profesie týkajúce sa služby ostatným ľuďom 

	Myslenie/vnímanie – extrovert: právnik, profesie, ktoré vyžadujú 		zmysel pre zodpovednosť

	Vnímanie/myslenie – extrovert: obchodník, dobrí vodcovia

	Cítenie/intuícia – introvert: hudobník, lekár, psychológ, psychiater

	Intuícia/cítenie – extrovert: vynikajúce komunikačné schopnosti, 		komerčné a masmediálne profesie

	Myslenie/intuícia – introvert: výskumník, vedec, inžinier

